Document ID: 32004D0616

KOMISSION PÄÄTÖS,
tehty 26 päivänä heinäkuuta 2004,
kolmansista maista tulevaan hevoseläinten siemennesteen tuontiin hyväksyttyjä keinosiemennysasemia koskevasta luettelosta
(tiedoksiannettu numerolla K(2004) 2511)
(ETA:n kannalta merkityksellinen teksti)
(2004/616/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset, 13 päivänä heinäkuuta 1992 annetun neuvoston direktiivin 92/65/ETY (1) ja erityisesti sen 17 artiklan 3 kohdan,
sekä katsoo seuraavaa:
(1)
Kolmansista maista tulevaan hevoseläinten siemennesteen tuontiin hyväksyttyjä keinosiemennysasemia koskevasta luettelosta ja päätösten 96/539/EY ja 96/540/EY muuttamisesta 31 päivänä maaliskuuta 2000 tehtyä komission päätöstä 2000/284/EY (2) on muutettu useita kertoja.
(2)
Hyväksyessään niiden kolmansien maiden ja kolmansien maiden alueiden osien alueiden luettelosta, joista jäsenvaltiot sallivat elävien hevoseläinten ja hevoseläinten siemennesteen, munasolujen ja alkioiden tuonnin, sekä päätösten 93/195/ETY ja 94/63/EY muuttamisesta 6 päivänä tammikuuta 2004 tehdyn päätöksen 2004/211/EY (3) komissio muutti kolmansia maita ja niiden aluejakoa koskevan luettelon oikeusperustaa elävien hevoseläinten ja niiden siemennesteen, munasolujen ja alkioiden tuonnin osalta.
(3)
Direktiivin 2004/68/EY voimaantulon jälkeen kolmansista maista tulevaan hevoseläinten siemennesteen tuontiin hyväksyttyjä keinosiemennysasemia koskevaa luetteloa on muutettu direktiivin 92/65/ETY 17 artiklan 3 kohdan b alakohdan toisen, kolmannen ja neljännen alakohdan mukaisesti, ja se on asetettu yleisön saataville komission www-sivustolle.
(4)
Tämän lisäksi kolmannet maat, jotka ilmoittavat komissiolle hevoseläinten siemennesteen yhteisöön suuntautuvaan vientiin hyväksytyistä keinosiemennysasemista, noudattavat uutta menettelyä ja toimittavat tiedot antamastaan hyväksynnästä vakiomuodossa.
(5)
Kanadan toimivaltaiset viranomaiset ilmoittivat komissiolle virallisesti kahden ja Uuden-Seelannin toimivaltaiset viranomaiset yhden uuden hevoseläinten keinosiemennysaseman hyväksymisestä direktiivin 92/65/ETY säännösten mukaisesti.
(6)
Lisäksi Amerikan yhdysvaltojen toimivaltaiset viranomaiset ilmoittivat komissiolle virallisesti kahdentoista uuden hevoseläinten keinosiemennysaseman hyväksymisestä direktiivin 92/65/ETY säännösten mukaisesti, hyväksynnän peruuttamisesta asemilta 02AZ001-EQS, 00TX003-EQS, 02TX018-EQS ja 03TX001-EQS sekä yhteen hyväksyttyyn asemaan liittyvien yksityiskohtien muutoksesta.
(7)
On tarpeen tehdä korjaus Serbia ja Montenegron ISO-maakoodiin ja muuttaa kyseisen maan paikkaa luettelossa vastaavasti.
(8)
On tarpeen ottaa huomioon 1 päivänä toukokuuta 2004 tapahtunut uusien jäsenvaltioiden liittyminen yhteisöön.
(9)
On tarpeen ottaa huomioon yhteisön ja tiettyjen kolmansien maiden väliset asiaan vaikuttavat sopimukset.
(10)
Selkeyden ja järkeistämisen vuoksi päätös 2000/284/EY olisi kumottava ja korvattava uudella päätöksellä.
(11)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Jäsenvaltioiden on hyväksyttävä sellaisen hevoseläinten siemennesteen tuonti, joka on kerätty tämän päätöksen liitteen luettelossa mainitulla keinosiemennysasemalla, jos päätöksen 2004/211/EY 4 artiklassa säädetyt edellytykset täyttyvät.
2. Edellä 1 kohdassa tarkoitettu siemenneste on oltava kerätty sen päivän jälkeen, jona kyseessä olevan kolmannen maan toimivaltaiset viranomaiset hyväksyivät keinosiemennysaseman.
3. Direktiivin 92/65/ETY 17 artiklan 3 kohdan b alakohdassa säädetyn menettelyn mukaisesti päätetyt liitteessä olevan luettelon päivitykset julkaistaan komission www-sivustolla.
2 artikla
Kumotaan päätös 2000/284/EY.
Viittauksia kumottuun päätökseen pidetään viittauksina tähän päätökseen.
3 artikla
Tämä päätös on osoitettu kaikille jäsenvaltioille.
Tehty Brysselissä 26 päivänä heinäkuuta 2004.

Labels: 3
5
6